Uredba Komisije (ES) št. 912/2004

z dne 29. aprila 2004

o izvajanju Uredbe Sveta (EGS) št. 3924/91 o uvedbi raziskovanja o industrijski proizvodnji na ravni Skupnosti

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 3924/91 z dne 19. decembra 1991 o uvedbi raziskovanja o industrijski proizvodnji na ravni Skupnosti [1] in zlasti člena 9 Uredbe,

ob upoštevanju naslednjega:

(1) Uredba (EGS) št. 3924/91 določa ukrepe za prilagoditev tehničnemu napredku v zvezi z zbiranjem podatkov in obdelavo rezultatov, ki jih določi Komisija po posvetovanju z Odborom za statistični program.

(2) Tehnični napredek in poznejša zakonodaja, zlasti akti, ki se nanašajo na Evropski poslovni statistični sistem, zahtevata prilagoditve pri obsegu pokritja raziskovanja in spremenljivkah.

(3) Te prilagoditve bi morale izboljšati pokritje oziroma zajetje statističnih podatkov, ki jih zagotavljajo države članice, ne da bi povečale obremenitev gospodarskih subjektov.

(4) Statistični podatki, zbrani znotraj sistema Skupnosti, morajo biti zadovoljive kakovosti in primerljivi med državami članicami.

(5) Ukrepi, predvideni s to uredbo, so v skladu z mnenjem Odbora za statistični program, ustanovljen s Sklepom Sveta 89/382/EGS, Euratom [2] –

SPREJELA NASLEDNJO UREDBO:

Člen 1

Obseg raziskovanja iz člena 1 Uredbe Sveta (EGS) št. 3924/91 se opredeli s sklicevanjem na populacijo raziskovanja in enoto opazovanja.

Populacija raziskovanja iz referenčnega obdobja so podjetja, katerih glavna dejavnost ali ena od njenih sekundarnih dejavnosti je v oddelkih C, D ali E klasifikacije gospodarskih dejavnosti v Evropski skupnosti (NACE Rev. 1.1), določene v Uredbi (ES) št. 29/2002 z dne 19. decembra 2001 [3], ki spreminja Uredbo Sveta (EGS) št. 3037/90 [4].

Enota opazovanja so podjetja, kakor določa Uredba Sveta (EGS) št. 696/93 [5] o statističnih enotah za opazovanje in analizo gospodarstva v Skupnosti. Države članice lahko za zbiranje podatkov kot enoto opazovanja uporabijo drugo statistično enoto, če posredujejo Eurostatu podatke o podjetjih.

Člen 2

Obveznost, ki jo imajo enote opazovanja v raziskovanju je, da dajejo točne in popolne informacije, če to zahtevajo države članice iz člena 5(2) Uredbe Sveta (EGS) št. 3924/91, se omeji na enote opazovanja v raziskovanju, ki proizvajajo proizvode iz seznama PRODCOM.

Člen 3

Obveznost držav članic je, da prilagodijo metode opazovanja zaradi lažjega zbiranja podatkov iz enot, ki predstavljajo vsaj 90 % nacionalne proizvodnje za vsak razred NACE iz člena 3(2) Uredbe Sveta (EGS) št. 3924/91, se izvede tako, da države članice prilagodijo metode opazovanja zaradi lažjega zbiranja podatkov, ki predstavljajo vsaj 90 % nacionalne proizvodnje za vsak razred NACE Rev. 1.1 oddelkov C, D in E.

Člen 4

Izvzetje držav članic od zbiranja podatkov iz člena 3(4) Uredbe Sveta (EGS) št. 3924/91 se pojasni s sklicevanjem na nacionalno proizvodnjo proizvoda.

Državam članicam ni treba zbirati podatkov o proizvodu, če je skupna nacionalna proizvodnja navedenega proizvoda manjša od 1 % skupne proizvodnje Skupnosti za proizvod v predhodnem letu. Podatki za proizvode, ki zaradi tega izvzetja niso zbrani, se poročajo kot vrednost nič. Države članice zagotovijo potrebno dokumentacijo.

Člen 5

Opustitev obveznosti držav članic, da izvedejo raziskovanje PRODCOM iz člena 5(3) Uredbe Sveta (EGS) št. 3924/91, se razširi na primere, kadar države članice lahko pridobijo potrebne podatke tako, da uporabijo kombinacijo različnih virov in metod.

Člen 6

Poleg obveznosti zagotavljanja informacij na zahtevo Eurostata, kakor je navedeno v členu 5(4) Uredbe Sveta (EGS) št. 3921/91, morajo države članice Eurostatu prav tako zagotavljati potrebne informacije o njihovih metodah raziskovanj, vzorcih in obsegu raziskovanj, da se dokaže skladnost z načeli metodologije PRODCOM, kakor je navedeno v priročniku za metodologijo PRODCOM.

Člen 7

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 29. aprila 2004

Za Komisijo

Joaquin Almunia

Član Komisije

[1] UL L 374, 31.12.1991, str. 1.

[2] UL L 181, 28.6.1989, str. 47.

[3] UL L 6, 10.1.2002, str. 3.

[4] UL L 293, 24.10.1990, str. 1.

[5] UL L 76, 30.3.1993, str. 5.

--------------------------------------------------